“**O‘zbekiston Respublikasida yer hisobining yuritilishi**”

Respublikamizni umumiy yer maydoni 2023-yil 1-yanvar holatiga, 44 mln 892 ming 400 gektarni, shundan sug‘oriladigan yerlar esa 4 mln 336 ming 100 gektarni tashkil qiladi.

Respublikamizning jami yeriga nisbatan 9,7 foizi sug‘oriladigan yerlarni tashkil etadi.

O‘zbekistonda yer munosabatlarini tartibga solish, yer hisobini yuritish va yerdan maqsadli va samarali foydalanish uchun O‘zbekiston Respublikasi “Davlat Yer kadastri to‘g‘risida”gi Qonun, “Yer kodeksi” hamda Vazirlar Mahkamasining 389-sonli qarorlari qabul qilingan.

***O‘zbekiston Respublikasi Yer fondining toifalari bo‘yicha taqsimlanishi quyidagicha:***

(ming ga hisobida)

1. Qishloq xo‘jaligiga mo‘ljallangan yerlar -26 232,3
2. Aholi punktlarining yerlari - 225,8
3. Sanoat, transport, aloqa, mudofaa va boshqa maqsadlarga mo‘ljallangan yerlar – 767,7
4. Tabiatni muhofaza qilish, sog‘lomlashtirish va rekreatsiya maqsadlariga mo‘ljallangan yerlar – 3 222,7
5. Tarixiy-madaniy ahamiyatga molik yerlar - 14,8
6. O‘rmon fondi yerlari – 11 738,1
7. Suv fondi yerlari - 827,2
8. Zaxira yerlar – 1 863,8

**Jami yerlar: 44892,4**

Bugungi kunda, 2023-yil 1-yanvar holatiga Respublika milliy yer hisoboti ishlari yakuniga yetkazildi. Hisobot jarayonida, yuqoridagi qaror va Farmoyishlarga asosan Respublika bo‘yicha 778,9 ming gektar qishloq xo‘jaligi va o‘rmon xo‘jaligi toifasidagi yer maydonlari toifasi o‘zgartirildi.

Jumladan,

* 9,5 ming gektari sanoat fondiga,
* 2,5 ming gektari aholi yerlari fondiga,
* 32,7 ming gektari o‘rmon fondiga,
* 734,2 ming gektari tabiatni muhofaza qilish fondiga o‘tkazildi.

Respublikaning jami 44 mln 892 ming gektar yer maydonidan 42,8 mln gektari (qishloq xo‘jaligi 24,5 mln gektar, o‘rmon fondi 11,8 mln gektar, tabiatni muxofaza qilish yerlari 3,1 mln gektar, davlat zaxira yerlari 1,8 mln gektar) yoki 95,0 foizi **“Kadastr va ro‘yxatdan o‘tkazishning integratsiyalashgan axborot tizimi”**da elektron xaritasi yaratilib, kadastr axborot tizimiga kiritildi.

**Ko‘chmas mulkka oid qonunchilikdagi yangiliklar**

“Ko‘chmas mulkka bo‘lgan huquqlarni davlat ro‘yxatidan o‘tkazish to‘g‘risida”gi O‘zbekiston Respublikasi qonuni qabul qilinib joriy yilning 1-martidan kuchga kirdi. Unga ko‘ra,

* Binolarga, inshootlarga, shuningdek qurilishi tugallanmagan obyektlarga bo‘lgan huquqlarni davlat ro‘yxatidan o‘tkazish ushbu ko‘chmas mulk joylashgan yer uchastkasiga bo‘lgan huquqlar davlat ro‘yxatidan o‘tkazilmaguniga qadar amalga oshirilmaydi.
* Binoning bir qismiga (kvartiralarga, xonalarga) bo‘lgan huquqlarni davlat ro‘yxatidan o‘tkazish ular joylashgan binoga bo‘lgan huquq davlat ro‘yxatidan o‘tkazilmaguniga qadar amalga oshirilmaydi.
* Mulkiy majmua sifatida butun korxonaga bo‘lgan huquqni davlat ro‘yxatidan o‘tkazish bu korxona tarkibiga kiradigan yer uchastkalariga, binolarga va inshootlarga bo‘lgan huquq davlat ro‘yxatidan o‘tkazilmaguniga qadar amalga oshirilmaydi.
* Ko‘chmas mulkka bo‘lgan huquq boshqa shaxslarga o‘tganligini, cheklanganligini va bekor qilinganligini davlat ro‘yxatidan o‘tkazish tegishli huquq yuzaga kelganligi davlat ro‘yxatidan o‘tkazilmaguniga qadar amalga oshirilmaydi.

Ko‘chmas mulkka bo‘lgan huquqlarni davlat ro‘yxatidan o‘tkazish ko‘chmas mulkka bo‘lgan huquqlarni davlat ro‘yxatidan o‘tkazish chog‘ida yuzaga keladigan nizolarni sudga qadar hal qilish komissiyasi tomonidan yoki sudning qaroriga ko‘ra bekor qilinishi mumkin.

Komissiya manfaatdor shaxsning murojaatini u kelib tushgan kundan e’tiboran o‘n ish kuni ichida ko‘rib chiqishi shart.

Jismoniy shaxsning familiyasi, ismi, otasining ismi va yashash joyi yoki yuridik shaxsning to‘liq nomi hamda joylashgan yeri (pochta manzili) ko‘rsatilmagan yoxud ular haqida noto‘g‘ri ma’lumotlar taqdim etilgan murojaat, shuningdek shaxsni identifikatsiya qilish imkonini bermaydigan elektron murojaat yoki imzolanmagan va anonim yozma murojaat Komissiya tomonidan ko‘rib chiqilmaydi.

Komissiya a’zolari Komissiya majlisida murojaatni ko‘rib chiqish natijalariga ko‘ra, ko‘rib chiqilayotgan murojaatdagi masalaga doir barcha holatlarni e’tiborga olgan holda quyidagi qarorlardan birini qabul qiladi:

* ko‘chmas mulkka bo‘lgan huquqni davlat ro‘yxatidan o‘tkazishni bekor qilish haqida;
* ko‘chmas mulkka bo‘lgan huquqni davlat ro‘yxatidan o‘tkazishni rad etishni bekor qilish va ko‘chmas mulkka bo‘lgan huquqni davlat ro‘yxatidan o‘tkazish haqida;
* ko‘chmas mulkka bo‘lgan huquqni davlat ro‘yxatidan o‘tkazish o‘z kuchida qoldirilishi haqida;
* ko‘chmas mulkka bo‘lgan huquqni davlat ro‘yxatidan o‘tkazishni rad etish o‘z kuchida qoldirilishi haqida.